कश्मीर निःसंदेह एक राजनीतिक समस्या है, लेकिन पाकिस्तान सैनिक समस्या है। भारत-पाकिस्तान का मामला इतना उलझा हुआ है और दोनों देशों के साथ इतने अंतरराष्ट्रीय पेच हैं कि हमें बाकी विश्व से कोई उम्मीद नहीं करनी चाहिए। विश्व शक्तियों की दिलचस्पी भारत-पाकिस्तान विवाद सुलझाने या पाकिस्तान के बरअक्स भारत को न्याय दिलाने में न है और न कभी होगी। वे दोनों हाथ लड्डू चाहते हैं। लेकिन यह मानने का कोई आधार नहीं है कि अमेरिका या यूरोपीय संघ के कहने पर पाकिस्तान अपने आतंकवादी दस्तूरों का त्याग कर देगा। पाकिस्तान का जन्म ही अविभाजित भारत में आतंकवाद से हुआ था। तब डाइरेक्ट एक्शन था, अब इनडाइरेक्ट एक्शन है। आतंकवाद का स्वभाव जोंक की तरह होता है। आतंकवाद की गिरफ्त में पाकिस्तानी खून भी बह रहा है। लेकिन पाकिस्तान के लिए आतंकवाद का समर्थन उसके राजस्व का भी एक बड़ा स्रोत है - उन देशों से जो धर्म के आधार पर उसके साथ हैं और उन देशों से भी, जो आतंकवाद के खिलाफ एक नकली विश्व युद्ध छेड़े हुए हैं। अभी तक हम एक ऐसी दुनिया नहीं बना पाए हैं, जिसमें आतंकवाद सार्विक घृणा का विषय हो।